CELEX ID: 32011R0102
Publication Date: 2011-02-04

Document Text:
KOMISJONI MÄÄRUS (EL) nr 102/2011,
4. veebruar 2011,
millega muudetakse määrust (EL) nr 1089/2010, millega rakendatakse Euroopa Parlamendi ja nõukogu direktiivi 2007/2/EÜ seoses ruumiandmekogumite ja -teenuste ristkasutatavusega
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 14. märtsi 2007. aasta direktiivi 2007/2/EÜ, millega rajatakse Euroopa Ühenduse ruumiandmete infrastruktuur (INSPIRE), (1) eriti selle artikli 7 lõiget 1,
ning arvestades järgmist:
(1)
Komisjoni 23. novembri 2010. aasta määruses (EL) nr 1089/2010, millega rakendatakse Euroopa Parlamendi ja nõukogu direktiiv 2007/2/EÜ seoses ruumiandmekogumite ja -teenuste ristkasutatavusega, (2) on sätestatud ruumiandmekogumite ristkasutatavuse tehniline kord, sealhulgas ruumiobjektitüüpide või andmetüüpide atribuutide ja kooslusrollide jaoks kasutatavate koodiloendite mõisted.
(2)
Määrusega (EL) nr 1089/2010 on ette nähtud, et ruumiobjektitüüpide või andmetüüpide selliste atribuutide või kooslusrollide puhul, millel on koodiloenditüüp, tuleb kasutada vastava koodiloendi suhtes kehtivaid väärtusi.
(3)
Kõnealused koodiloendite lubatud väärtused, mis on määratletud määruses (EL) nr 1089/2010, on vajalikud määruse nõuete täitmiseks ja seepärast tuleks need sätestada ka kõnealuses määruses.
(4)
Käesolevas määruses sisalduvad koodiloendite väärtused on välja töötatud samadel põhimõtetel nagu komisjoni määruses (EL) nr 1089/2010 sätestatud muu tehniline kord, lähtudes kasutajate nõudmistest, võrdlusmaterjalist, liidu asjakohastest poliitikasuundadest ja tegevustest, teostatavusest, tõenäoliste kulude ja tulude proportsionaalsusest, sidusrühmade kaasatusest, konsulteerimisest ning rahvusvahelistest standarditest.
(5)
Määrust (EL) nr 1089/2010 tuleks seega vastavalt muuta.
(6)
Käesoleva määrusega ette nähtud meetmed on kooskõlas direktiivi 2007/2/EÜ artikli 22 alusel loodud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EL) nr 1089/2010 muudetakse järgmiselt.
1.
Artiklit 4 muudetakse järgmiselt:
a)
lõige 3 asendatakse järgmisega:
„3. Ruumiobjektitüüpide või andmetüüpide atribuutide ja kooslusrollide jaoks kasutatavad loendid ja koodiloendid vastavad määratlustele ja sisaldavad II lisas esitatud väärtusi. Loendite ja koodiloendite väärtused on keeleliselt neutraalsed arvutis kasutatavad mnemoonilised koodid.”
b)
lõige 4 jäetakse välja.
2.
Artiklit 6 muudetakse järgmiselt:
a)
lõike 1 punkt a asendatakse järgmisega:
„a)
koodiloendid, mida liikmesriigid ei laienda;”
b)
lõige 3 asendatakse järgmisega:
„3. Ruumiobjektitüüpide või andmetüüpide selliste atribuutide või kooslusrollide puhul, millel on artikli 6 lõike 1 punktis a määratletud koodiloenditüüp, võib kasutada üksnes koodiloendi jaoks määratud loendite väärtusi.
Ruumiobjektitüüpide või andmetüüpide selliste atribuutide või kooslusrollide puhul, millel on artikli 6 lõike 1 punktis b määratletud koodiloenditüüp, võib kasutada üksnes väärtusi, mis kehtivad selle registri kohaselt, milles koodiloendit hallatakse.”
3.
I lisa muudetakse vastavalt käesoleva määruse I lisas sätestatule.
4.
II lisa muudetakse vastavalt käesoleva määruse II lisas sätestatule.
Artikkel 2
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. veebruar 2011

EuroVoc Classification:
Level 1: 100158
100150
100147
100151
Level 2: 100222
100261
100224
100223
100195
Level 3: 2472
3641
3193
1422
4488
3952
All Concepts: 3422
3641
3645
4099
4488
453
6030
616
7218